
Diarilfoszfinsav egységet tartalmazó, lipofil, királis koronaéterek szintézise és szelektív transzportképességük vizsgálata

Kulcsszavak: deprotonálható koronaéterek; fémiontranszport; aminok transzportja
Tudományos diákköri kutatómunkám során az irodalomban eddig ismeretlen lipofil, diarilfoszfinsav egységet tartalmazó, könnyen deprotonálható, királis makrociklusok szintézisének kidolgozása és a velük végzett transzportfolyamatok vizsgálata volt a célom.
A savanyú protont tartalmazó koronaéterek alkalmazhatók pH-gradiens által létrehozott transzportfolyamatokban, mely során egy ligandum szelektíven transzportál ionokat egy vizes adófázis – lipofil szerves folyadékmembrán – vizes szedőfázis rendszerben. A megfelelő lipofilitás érdekében a koronaétereken decilcsoportokat alakítottam ki. A transzportfolyamat során a komplexképzés függhet a makrociklus pKa értékétől, így ennek változtatására terc-butil- és nitrocsoportokkal módosítottam az aromás gyűrűket (1. ábra).

Munkám során vizsgáltam a makrociklus gyűrűméretének hatását fémionokkal végzett transzportfolyamatokban. Az általam előállított, királis, deprotonálható koronaéterek alkalmazhatók királis, protonált, primer aminok enantiomerszelektív transzprotjára. Ezt a folyamatot 1-feniletil-aminnal végzett transzportban optimalizáltam a hőmérséklet, a szerves folyadékmembrán minőségének, illetve az adó- és szedőfázis koncentrációjának és minőségének változtatásával.

